Mikel Schreuders
Mikel Cristoph Schreuders (☆ 21 di september 1998 na Oranjestad) ta un landado y atleta olimpico di Aruba, specialisa den estilo liber riba 100 y 200 meter. Di tur tempo e tin e mihor ranking mundial entre e landadonan Arubano. El a titula campeon di Aruba na multiple ocacion y a participa den competencianan internacional y Weganan Olimpico.

Bida y Carera 
Cu ocho aña Mikel Schreuders a cuminsa tuma les di landamento den piscina. Esaki tabata hunto cu su ruman muhe, Anahi Schreuders, kende tambe a bira landado. E ta pasa despues pa club Swingray Swimming y tabata train cu coach Ismael Santiesteban. Como alumno di Mon Plaisir School y despues Colegio Arubano e tabata participa den weganan escolar y interinsular, clasificando na varios ocacion como finalista. Na 2015 Schreuders ta continua su estudio y training den landamento na University of Missouri, Merca. Competiendo pa su universidad den weganan universitario e ta gana na 2018 e titulo SEC riba 200 meter estilo liber.

Desde 2010 Schreuders tabata forma parti di e seleccion di Aruba den weganan regional di landamento, entre otro di Carifta. El a gana su prome medaya di oro pa Aruba den 200 meter schoolslag durante e Campeonato Suramericano Hubenil 2013 na Chile. 

Na 2016 el a clasifica pa e Weganan Olimpico di Zomer na Rio de Janeiro, unda el a keda elimina den categoria masculino 200 meter estilo liber (di 45 posicion). Na e Weganan Olimpico di Zomer 2020, teni na Tokio na 2021, e ta keda elimina den dos categoria, esta 100 meter estilo liber (di 30 posicion) y 200 meter estilo liber (di 33 posicion). Durante e desfile di apertura di e weganan Schreuders y Allyson Ponson a carga e bandera di Aruba. 

Schreuders ta logra sali medayista di plata riba 100 meter estilo liber y medayista di brons riba 200 meter estilo liber den e Weganan Centroamericano y del Caribe 2018 na Barranquilla. Na 2022 durante e XII Weganan Suramericano (Odesur) na Asunción e ta gana tres medaya; 1x oro (100m estilo liber) y 2x plata (50m pecho i 50m estilo liber). Esaki tabata su prome medaya di oro den estilo liber y a marca tambe e prome bes cu Aruba a logra un medaya di oro den Weganan Suramericano. Na Weganan Centroamericano y di Caribe 2023 na El Salvador Schreuders y Miguel de Lara di Mexico ta sali medayista di oro pa e careda di 50 m pecho masculino. Den historia di e weganan aki esaki tabata e prome empate registra.

Honor 
Schreuders a ricibi e premio Excelencia den Deporte como e atleta masculino cu mas a destaca na Aruba durante 2021.

Mira tambe 
 Aruba na Weganan Olimpico

Link externo 
  Mikel Schreuders riba FINA
 Mikel Schreuders riba Swimrankings
 Mikel Schreuders riba Olympics.com
 Mikel Schreuders riba Olympedia

Hende
Landamento
Landamento